Špeciálna základná škola, Kollárova 21, 908 51 Holíč

 **Školský poriadok**

**Obsah**

Článok I.             Organizácia prevádzky a režim školy

Článok II.            Práva žiaka a rodiča/zákonného zástupcu

Článok III.           Povinnosti žiaka a rodiča/zákonného zástupcu

Článok IV.           Pravidlá správania žiakov

Článok V.            Pravidlá vzájomných vzťahov medzi žiakmi a pedagogickými a ďalšími zamestnancami

Článok VI.           Pravidlá ospravedlňovania a uvoľňovania žiakov z vyučovania

Článok VII.          Výchovné opatrenia- Pochvaly a iné ocenenia. Opatrenia na posilnenie

 disciplíny

Článok VIII. Hodnotenie žiaka

Článok IX..           Ochrana majetku

Článok X.           Prevencia sociálno-patologického správania žiakov.  Opatrenia proti šíreniu legálnych a  nelegálnych drog

Článok XI.          Ochrana zdravia a bezpečnosť  žiakov

Článok XII.          Záverečné ustanovenie

 Špeciálna základná škola poskytuje výchovu a vzdelávanie žiakom s mentálnym postihnutím a  viacnásobným postihnutím.

 V záujme naplnenia práva na vzdelanie  vedenie školy zabezpečí vnútorný chod školy a podmienky pre optimálne medziľudské vzťahy tak, aby bol čas strávený v škole efektívne využitý z hľadiska vzdelávania a aby bol aj časom príjemne stráveným rovnako žiakmi ako aj učiteľmi. Školský poriadok je súhrn noriem, zásad a pravidiel spolužitia žiakov špeciálnej základnej školy, pedagogických a ostatných zamestnancov školy.

**Článok I.**

**Organizácia prevádzky a režim školy**

1. Žiaci na vyučovanie prichádzajú tak, aby pred začiatkom hodiny boli na svojom mieste s pripravenými učebnými pomôckami. Na vyučovanie prichádzajú žiaci o 7,45 hodine, kedy sa otvára budova školy.
2. Budova školy sa ráno uzavrie o 8,oo hodine.
3. Žiaci, ktorí prídu skôr ako je stanovená doba, sa nesmú zdržovať v budove školy.
4. Žiak sa v škole prezúva do zdravotne nezávadnej obuvi.
5. Ak majú žiaci 1. hodinu telesnú výchovu, čakajú vyučujúceho v triede. Učiteľ Tv zodpovedá za bezpečný presun žiakov na vyučovanie.
6. Prvá až piata vyučovacia hodina trvá 45 minút,  šiesta vyučovacia hodina trvá 40 minút, začína a končí zvonením. Prestávky po prvej, tretej, štvrtej a piatej vyučovacej hodine sú 5minútové, veľká prestávka nasleduje po druhej vyučovacej hodine a trvá15 minút.
7. Malé prestávky žiaci  využívajú na prípravu pomôcok a učebníc, ktoré budú potrebovať na nasledujúcej hodine.
8. Počas veľkej prestávky sa žiaci podľa pokynov dozorujúceho pedagóga zdržiavajú na chodbe alebo na školskom dvore.
9. Po skončení poslednej vyučovacej hodiny sa  žiaci pod dohľadom  pedagóga  presunú triedy ŠKD, učebne záujmového útvaru alebo vstupných priestorov školy, kde sa prezujú a opustia priestory školy.
10. Po skončení vyučovania sa môžu v škole zdržiavať len žiaci, ktorí sa zúčastňujú mimoškolskej činnosti  školy, alebo navštevujú ŠKD a to za prítomnosti pedagogického dozoru.
11. Budovy školy sú počas vyučovania uzamknuté. Vstup cudzích osôb do priestorov budov školy je možný v sprievode zamestnanca školy. Rodičia  ani iné osoby nesmú svojimi návštevami narúšať vyučovací proces.
12. Vo vestibule školy zabezpečujú dozor pedagogický pracovníci školy. Zodpovedajú za poriadok, kontrolujú prezúvanie žiakov, kontaktujú návštevu s pedagogickým pracovníkom, za ktorým  prišli.
13. Vyučovanie prebieha podľa schváleného rozvrhu hodín, ktorý visí v každej triede na stene.

 Plán vyučovacích hodín a zvonenia

 1. vyučovacia hodina 8.00- 8.45

 2. vyučovacia hodina 8.50-9.35

 3. vyučovacia hodina 9.50-10.35

 4. vyučovacia hodina 10.40- 11.25

 5. vyučovacia hodina 11.30-12.15

 6. vyučovacia hodina 12.20-13.00

**Článok  II.**

**Práva žiaka a rodiča/zákonného zástupcu**

**Žiak má právo na:**

* rovnoprávny prístup ku vzdelávaniu
* bezplatné vzdelanie v základnej škole
* individuálny prístup rešpektujúci jeho schopnosti, možnosti, a zdravotný stav
* bezplatné zapožičiavanie učebníc na povinné vyučovacie predmety
* úctu k jeho vierovyznaniu, svetonázoru, národnostnej a etnickej príslušnosti
* poskytovanie poradenstva a služieb spojených s výchovou a vzdelávaním
* výchovu a vzdelávanie v bezpečnom a hygienicky vyhovujúcom prostredí
* organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny
* úctu k svojej osobe a na zabezpečenie ochrany proti fyzickému, psychickému a sexuálnemu násiliu
* na informácie týkajúce sa jeho osoby a jeho výchovno-vzdelávacích výsledkov.

Rodič/zákonný zástupca má právo:

* žiadať, aby sa v rámci výchovy a vzdelávania v škole alebo v školskom zariadení poskytovali žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania;
* oboznámiť sa so vzdelávacím  programom školy a školským poriadkom
* byť informovaný o výchovno-vzdelávacích výsledkoch svojho dieťaťa
* na poskytnutie poradenských služieb vo výchove a vzdelávaní svojho dieťaťa
* zúčastňovať sa výchovy a vzdelávania po predchádzajúcom súhlase riaditeľa školy
* byť prítomný na komisionálnom preskúšaní svojho dieťaťa po predchádzajúcom súhlase riaditeľa školy
* na vyriešenie podnetov, sťažností
* na vydanie potvrdení o návšteve školy, odpisu vysvedčení potvrdenie žiadostí a pod
* podávať návrhy na skvalitnenie činnosti.

**Článok  III.**

**Povinnosti žiaka a rodiča/zákonného zástupcu**

**Žiak je povinný**:

* neobmedzovať svojím konaním práva ostatných osôb zúčastňujúcich sa výchovy a vzdelávania
* dodržiavať školský poriadok školy a ďalšie vnútorné predpisy školy
* chrániť pred poškodením majetok školy alebo školského zariadenia a majetok, ktorý škola alebo školské zariadenie využíva na výchovu a vzdelávanie
* chrániť pred poškodením učebnice, učebné texty a učebné pomôcky, ktoré im boli bezplatne zapožičané
* pravidelne sa zúčastňovať na výchove a vzdelávaní a riadne sa vzdelávať, prichádzať na vyučovanie včas, čisto a slušne upravený
* podľa zásad slušného správania chodiť do školy v nevyzývavom oblečení (neodhalené brucho alebo iná časť tela, odev bez hanlivých, vulgárnych a urážlivých nadpisov,  bez symbolov propagujúcich extrémizmus, sekty, násilie a pod , odev bez reklám na alkohol, fajčenie, drogy a pod) a vo vhodnej obuvi (prezuvky)
* konať tak, aby neohrozoval svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní
* ctiť si ľudskú dôstojnosť svojich spolužiakov a zamestnancov školy alebo školského zariadenia
* rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi
* na vyučovanie telesnej výchovy, pracovného vyučovania  nosiť  cvičebný  alebo pracovný úbor podľa pokynov vyučujúcich
* pri prechode do odborných učební a dielní sa žiaci presúvať iba za sprievodu vyučujúceho a správať sa v súlade s organizačnými poriadkami učební a dielní ;
* nosiť pridelené učebnice, žiacku knižku  a školské potreby a pomôcky podľa rozvrhu hodín a podľa pokynov učiteľa
* mať v škole, školskom zariadení, základné hygienické potreby (uterák, mydlo, toaletný papier), starať sa o ne a dbať o svoju osobnú hygienu.

**Zákonný zástupca je povinný**

* vytvoriť pre dieťa podmienky na prípravu výchovy a vzdelávania v škole a na plnenie školských povinností
* dodržiavať podmienky výchovno-vzdelávacieho procesu svojho dieťaťa určené školským poriadkom školy
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby
* informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania
* ak v rodine žiaka  niektorý člen, s ktorým žiak býva v jednej domácnosti,  ochorie na prenosnú chorobu, oznámiť to  ihneď riaditeľovi školy
* ak musí žiak užívať lieky v priebehu dňa, informuje o tom  zákonný zástupca   triedneho učiteľa
* neodkladne oznámiť zmenu  trvalého, prípadne prechodného bydliska, zmenu zdravotnej poisťovne žiaka, prípadne iné dôležité skutočnosti  triednemu učiteľovi
* nahradiť škodu, ktorú žiak úmyselne zavinil (§144 ods7 písm. e) zákona č.245/2008Z.z.)
* dbať na to, aby dieťa dochádzalo do školy pravidelne a včas
* oznámiť dôvody neprítomnosti dieťaťa na výchove a vzdelávaní a doložiť doklad v súlade so školským poriadkom školy

**Článok IV.**

**Pravidlá správania žiakov**

1. K riaditeľovi školy, všetkým učiteľom a zamestnancom školy sa žiak  správa zdvorilo a pri stretnutí ich pozdraví.
2. Žiak je povinný  slušne sa správať i v čase mimo vyučovania, počas voľných dní a počas školských prázdnin. K spolužiakom sa správa úctivo, zdvorilo, čestne a priateľsky.
3. Ak sa žiak  nemohol  z vážnych dôvodov pripraviť na vyučovanie, alebo vypracovať domácu úlohu, ospravedlní sa príslušnému učiteľovi na začiatku hodiny
4. Po skončení vyučovania sú žiaci povinní zanechať svoje pracovné miesto aj triedu v poriadku, upratanú, so zatvorenými oknami, zhasnutým svetlom a s vyloženými stoličkami
5. Na vyučovacích hodinách sedí na mieste, ktoré mu určil triedny učiteľ
6. Počas všetkých prestávok sa žiak zdržiava na príslušnom poschodí, počas veľkej prestávky sa žiaci presunú na prízemie na chodbu určenú na pobyt veľkej prestávky. Počas pekného počasia sú na školskom dvore (podľa pokynov dozor konajúceho učiteľa)
7. Vstup do iných tried bez dovolenia nie je povolený
8. Žiak nesmie počas vyučovania ani počas prestávok svojvoľne opustiť budovu školy
9. Žiak  má zakázané používať počas vyučovania mobilný  telefón a ostatné zariadenia (MP3, discman, fotoaparát, kamera, digitálne hry a pod.), ktorý musí byť v taške vypnutý.  V odôvodnených prípadoch a so súhlasom triedneho učiteľa môže žiak  prijímať hovory od zákonného zástupcu mimo vyučovacieho času. V opačnom prípade má vyučujúci právo telefón  a ostatné zariadenia žiakovi odobrať a  odovzdá ho osobne  zákonnému zástupcovi.
10. Žiak má zakázané vstupovať do budovy školy na bicykloch.
11. Otvárať okná bez súhlasu vyučujúceho, vykláňať sa a vyhadzovať čokoľvek z okien je zakázané.
12. Žiak nesmie manipulovať s učebnými pomôckami vyučujúceho bez jeho vedomia (notebook, magnetofón, CD- prehrávač, ovládač na dataprojektor a pod)
13. Žiak má zakázané všetky činnosti, ktoré sú zdraviu škodlivé: fajčenie, pitie alkoholických nápojov ako aj požívanie návykových látok, kam patria pre svoje zloženie aj energetické nápoje. Z tohto dôvodu, ak budú u žiaka takéto nápoje zistené, budú mu okamžite odobraté a odovzdané rodičovi, prípadne riešené s políciou.
14. Žiak nesmie propagovať v škole rasizmus, xenofóbiu, fašizmus, triednu nenávisť a podobne, psychicky a fyzicky napádať svojich spolužiakov a ostatných ľudí
15. Nie je povolené nosiť do školy väčšie sumy peňazí, škodlivé látky,  zbrane a predmety, ktoré ohrozujú zdravie ako napr. nože, zapaľovače, drogy  pod.
16. Na školských vychádzkach, výletoch a exkurziách sa žiaci riadia podľa pokynov učiteľa a ostatných pedagogických zamestnancov. Dodržujú miesto a termín sústredenia. Vo vlaku a v dopravných prostriedkoch sa správajú disciplinovane. Nerušia cestujúcich hlasným hovorom, pokrikovaním a zbytočným pobehávaním. Počas akcie sa správajú disciplinovane, podriaďujú sa pokynom pedagogického dozoru.
17. Žiak nesmie navádzať ostatných žiakov na porušovanie školského poriadku.

**Článok V.**

**Pravidlá vzájomných vzťahov medzi žiakmi a pedagogickými a ďalšími zamestnancami**

1. Žiak je povinný plniť pokyny vyučujúcich a vedenia školy.
2. Žiak je povinný správať sa k spolužiakom a ku všetkým pedagogickým i ostatným zamestnancom školy slušne a zdvorilo, nepoužívať vulgárne výrazy, nenadávať, biť spolužiakov alebo vyučujúcich, neprovokovať svoje okolie, nevyhrážať sa spolužiakom ani vyučujúcim, zdraviť všetkých zamestnancov školy a prejavovať im náležitú úctu.
3. Žiak je povinný dodržiavať normy slušného správania nielen na podujatiach organizovaných školou, ale aj mimo školy a i v čase mimo vyučovania, počas voľných dní a školských prázdnin.
4. Každý žiak má právo požiadať pedagogického pracovníka o pomoc aj pri riešení svojich problémov mimo školy, informovať ho o možných prekážkach svojej prípravy na vyučovanie alebo o problémoch ohrozujúcich zdravý vývin svojej osobnosti.
5. Akékoľvek porušenie zákona, narušenie medziľudských vzťahov a konfliktov je žiak povinný hlásiť pedagogickým pracovníkom alebo vedeniu školy.
6. Žiak je povinný byť zdvorilý voči všetkým dospelým občanom, pozorný k chorým a starým ľuďom, pomáhať a chrániť mladších žiakov a deti.
7. V rámci úcty k osobnosti človeka, či už medzi žiakmi navzájom, ale aj zo strany učiteľa, resp. iného zamestnanca školy voči žiakom sa zakazuje uplatňovať tieto prejavy: urážanie,  oslovovanie hanlivými menami, podceňovanie, ponižovanie, využívanie fyzických trestov.
8. V rámci dobrého spolunažívania medzi žiakmi, medzi žiakmi a učiteľmi majú zúčastnené strany dodržiavať tieto pravidlá: konať poctivo, úprimne a podľa morálnych pravidiel; povedať, čo si myslím a dokázať počúvať iných; mať ohľad na iných a ich problémy; všímať si, čo potrebujú iní ľudia, pomáhať im, starať sa o nich; byť zodpovedný a dôveryhodný; usilovne pracovať a byť ochotný urobiť čo najviac a  najlepšie; snažiť sa dozvedieť alebo poznať veci v plnom rozsahu; vedieť sa zasmiať a byť veselý a vtipný bez zraňovania iných.
9. Každý zamestnanec školy sleduje správanie žiakov s cieľom zamedziť, prípadne odhaliť sociálnopatologické javy v správaní žiakov, napr. šikanovanie žiakov, prechovávanie drog, poškodzovanie školského majetku a pod.
10. Pri akomkoľvek podozrení na šikanovanie a iné sociálnopatologické javy upozorní prevádzkový zamestnanec ktoréhokoľvek pedagogického pracovníka, ktorý je ďalej povinný postúpiť vec triednemu učiteľovi, výchovnému poradcovi a vedeniu školy.

**Článok VI.**

**Pravidlá ospravedlňovania a uvoľňovania žiakov z vyučovania**

1. Žiak je povinný chodiť do školy pravidelne a včas podľa rozvrhu hodín. Účasť a dochádzka do školského klubu detí je pre zaradených žiakov povinná. Účasť v záujmovom útvare pre prihlásených žiakov je povinná.
2. Vyučovanie a podujatie školy môže žiak vymeškať len pre chorobu a vážnu udalosť v rodine, mimoriadne nepriaznivé poveternostné podmienky, náhle prerušenie premávky hromadných dopravných prostriedkov, iné závažné udalosti.
3. Riaditeľ môže povoliť žiakovi neúčasť na vyučovaní z dôvodu účasti na súťažiach,
4. Ak žiak vymešká vyučovanie pre vopred známu príčinu, vyžiada si dovolenie. Na vymeškanie jednej vyučovacej hodiny dáva súhlas príslušný vyučujúci, na viac hodín alebo jeden vyučovací deň triedny učiteľ, na dva a viac dní dáva súhlas riaditeľ školy.
5. Rodič môže ospravedlniť svoje dieťa bez lekárskeho ospravedlnenia 5 dní v jednom školskom polroku.
6. Každú neúčasť na vyučovaní je žiak povinný hodnoverne ospravedlniť. Rodič je povinný do troch dní oznámiť škole neúčasť na vyučovaní. V prípade, že ide o problémového žiaka, má riaditeľ právo vyžiadať si lekárske potvrdenie i počas zdravotnej liečby ešte pred nástupom na vyučovanie.
7. Oneskorený príchod do školy, ktorý sa pravidelne opakuje bez udania vážneho dôvodu a je podozrenie zo strany školy, že ho žiak zneužíva, sa bude evidovať ako neospravedlnená absencia.
8. Za neospravedlnené hodiny môže byť žiakovi navrhnutá znížená známka zo správania.
9. Žiak, alebo zákonný zástupca musí ku koncu mesiaca neodkladne predložiť ospravedlnenie o zameškaní dochádzky, inak riaditeľka školy rieši neospravedlnenú dochádzku so sociálnymi úradmi.

**Článok VII.**

**VÝCHOVNÉ OPATRENIA**

**Pochvaly pre žiakov Špeciálnej základnej školy**

1. Žiaci, ktorí  sa správajú v škole i mimo školy príkladne, ktorí si vzorne a svedomito plnia povinnosti,  pomáhajú iným, prípadne vykonajú statočný čin, možno udeliť pochvalu.
2. Návrh na udelenie pochvaly sa prerokuje na zasadnutí pedagogickej rady.
3. Ústnu alebo písomnú pochvalu udeľuje žiakovi pred kolektívom triedy alebo školy triedny učiteľ, riaditeľka školy.
4. Pochvaly sa zaznamenávajú do triedneho výkazu

**Opatrenia na posilnenie disciplíny pre žiakov špeciálnej základnej školy**

1. Žiaci, ktorí porušujú pravidlá školského poriadku, môžu byť pokarhaní podľa platných smerníc. Učitelia upozornia na ich priestupky rodičov buď osobne, zápisom v žiackej knižke, písomne alebo predvolaním do školy.
2. V prípade, že žiak ohrozuje zdravie a mravnosť ostatných žiakov  nedostatočnou hygienou, výstrednosťou v oblečení , zovňajšku, nebezpečným  alebo nemravným konaním ,  nerešpektovaním príkazov nadriadených, riaditeľ školy alebo vyučujúci je povinný izolovať žiaka a odovzdať rodičovi až do odstránenia prejavov ohrozovania.
3. Vulgárne vyjadrovanie žiaka  sa rieši okamžitým pohovorom so žiakom, jeho zákonným zástupcom a výchovným poradcom, sociálnym kurátorom.
4. Ak sa žiak previní proti školskému poriadku, možno mu uložiť podľa závažnosti previnenia žiaka niektoré z opatrení :
	* Ak žiak zamešká 1 až 6 neospravedlnených vyučovacích hodín, táto skutočnosť sa oznámi zákonnému zástupcovi a predvolá sa na pohovor do školy. Zákonný zástupca je následne poučený o dôsledkoch neospravedlnenej absencie.
	* V prípade, že má žiak neospravedlnených viac ako 15 hodín, riaditeľka školy oznámi sociálnemu oddeleniu MÚ v meste bydliska žiaka túto skutočnosť a následne aj sociálnemu kurátorovi na príslušný ÚPSVa R.

 Za neospravedlnené hodiny je žiakovi navrhnuté:

 -    niektoré z opatrení vo výchove( napomenutie triedneho učiteľa, pokarhanie triedneho učiteľa, pokarhanie riaditeľky školy)

 -     znížená známka zo správania

 **Neospravedlnená neprítomnosť** žiaka na vyučovaní je hrubým porušením školského poriadku. Je dôvodom na opatrenie vo výchove:

-      **za 1-6 neospravedlnených hodín -** napomenutie od triedneho učiteľa

**-** **za 7-14 neospravedlnených hodín** pokarhanie od triedneho učiteľa

-      **za 15 a viac neospravedlnených hodín -** pokarhanie od riaditeľa školy, znížená známka zo správania 2. stupňa

**- za opakovanú neospravedlnenú absenciu** - znížená známka zo správania 3 až 4 stupňa

 **Opatrenia pri porušovaní školského poriadku**

 - za porušenie školského poriadku udelí triedny učiteľ **napomenutie**

 - za opakované porušovanie školského poriadku udelí na pedagogickej porade učiteľ **pokarhanie triedneho učiteľa**

 - pri sústavnom porušovaní a nezlepšení správania sa žiakovi udelí **pokarhanie riaditeľa školy**

 V polročnej klasifikácii môže byť žiakovi navrhnutá **znížená známka zo správania**

V prípade, že žiak hrubým spôsobom poruší školský poriadok, môže byť žiakovi udelená znížená známka zo správania i bez predošlých opatrení

 Výchovné opatrenie sa zaznamenáva  žiakovi do triedneho výkazu

**Článok VIII.**

**Hodnotenie žiaka**

1. Hodnotenie žiaka je nevyhnutná súčasť výchovno-vzdelávacieho procesu, ktoré má informatívnu,  motivačnú  a korekčnú funkciu.
2. Hodnotenie žiaka sa uskutočňuje podľa platných metodických pokynov na hodnotenie a klasifikáciu prospechu a správania žiakov s mentálnym postihnutím- primárne vzdelávanie, ktoré vydá MŠVVŠ  SR a metodický pokyn na hodnotenie žiakov s autizmom.

**Článok IX.**

**Ochrana majetku**

1. Žiak  šetrí učebnice, učebné pomôcky, školské zariadenie, školskú budovu a školský majetok. Ak žiak úmyselne alebo z nedbalosti poškodí školský majetok, jeho rodičia alebo zákonný zástupca sú povinní túto škodu nahradiť
2. Žiak   je povinný oznámiť ihneď triednemu učiteľovi  alebo vychovávateľovi stratu svojich osobných vecí
3. Nájdené veci je žiak  povinný  odovzdať triednemu učiteľovi, alebo pedagogickým zamestnancom školy. Za straty vecí v škole, ktoré neboli zabezpečené proti krádeži škola nezodpovedá. Škody, ktoré spôsobí žiak  krádežou, úmyselným poškodením alebo zničením veci je povinný jeho zákonný zástupca uhradiť (§144 odsek 7 písm. 3) zákona č. 245/2008 Z.z.)
4. Škola  nezodpovedá za stratu alebo poškodenie mobilného telefónu a iných zariadení (MP3, discman, fotoaparát, kamera, digitálne hry a pod.).
5. Písať na lavice, nábytok, šatňové skrinky, steny školy či akýmkoľvek iným spôsobom poškodzovať majetok školy je zakázané.
6. Žiakovi nie je povolené manipulovať s vecami zabezpečujúcimi ochranu budovy a majetok školy (napr. hasiace prístroje)
7. Žiak chráni školský areál, neničí prírodniny, neskracuje si cestu cez trávnik a plot.

**Článok X.**

**Prevencia sociálno-patologického správania žiakov.**

**Opatrenia proti šíreniu legálnych a nelegálnych drog**.

1. Žiak sa správa priateľsky ku všetkým žiakom školy. Je príkladom ostatným a pomáha slabším spolužiakom. Zakazujú sa všetky prejavy šikanovania ako sú: zastrašovanie, fyzické a psychické násilie, vydieranie, ponižovanie spolužiakov, zneužívanie ich pre vlastnú potrebu -posluhovanie, vymáhanie rôznych vecí, peňazí a pod.
2. Nie je dovolené nosiť do školy predmety, ktoré rozptyľujú jeho pozornosť /hry/ a pozornosť spolužiakov, prípadne ohrozujú bezpečnosť a zdravie, ako sú cigarety, omamné látky, drogy, lieky, alkohol, prchavé látky, strelivo, zbrane, výbušniny, petardy, reťaze, bodné, rezné a sečné zbrane. Podobne nie je prípustné nosiť do školy väčšie sumy peňazí a osobitne cenné predmety.
3. Fajčenie a používanie zdraviu škodlivých omamných látok je prísne zakázané! Šírenie a používanie legálnych a nelegálnych drog v školskom prostredí je prísne zakázané!
4. Proces protidrogovej prevencie je rozpísaný v pláne koordinátora protidrogovej prevencie. Pri zistení prejavov používania legálnych alebo nelegálnych drog ohlási žiak túto skutočnosť triednemu učiteľovi alebo riaditeľovi školy. Škola zabezpečí prešetrenie prípadu a prijme potrebné opatrenia.
5. Podrobné rozpracovanie prevencie sociálno-patologických javov je v Metodickom usmernení k prevencii a riešeniu šikanovania žiakov v Špeciálnej základnej škole Holíč.

**Článok XI.**

**Ochrana zdravia a bezpečnosť žiakov**

Škola je povinná:

* Sústavne zabezpečovať bezpečné podmienky v škole a tiež pri mimoškolských činnostiach.
* Zabezpečiť pravidelnú kontrolu priestorov školy, jej vybavenia, inštalácií, zariadení, upozorňovať na zistené nedostatky a zaistiť ich odstránenie..
* Mimoškolské aktivity organizovať len v bezpečných  podmienkach.
* Zabezpečiť výkon dozoru nad žiakmi počas vyučovania, prestávok a mimoškolských akcií.
* Sústavne dohliadať na činnosť a správanie žiakov, upozorňovať, usmerňovať a vhodne organizovať činnosti s ohľadom na zaistenie bezpečnosti a ochrany zdravia žiakov.
* Vykonávať oboznamovanie a informovanie žiakov o zásadách bezpečnosti a ochrany zdravia na začiatku školského roka, výučby v triedach, učebniach, na športových podujatiach, mimoškolských činnostiach.
* Ochrániť zdravie žiakov pred účinkami  tabakového dymu vydaním zákazu fajčenia v škole.
* Zabezpečiť, aby organizovanie výletov, exkurzií, vychádzok a  aktivity boli organizované po informovanom súhlase a dohode so zákonným zástupcom žiaka.
* Zabezpečiť, aby v prípade úrazu žiakov boli dostupné prostriedky prvej pred lekárskej pomoci.
* V prípadoch neprimeraného, či neovládateľného agresívneho správania pri ktorom žiak ohrozuje bezpečnosť a zdravie ostatných žiakov, pedagógov alebo iných účastníkov výchovy a vzdelávania v škole, alebo výrazne narúša výchovno-vzdelávací proces, využije riaditeľ školy ochranné opatrenie, ktorým je umiestnenie žiaka  do samostatnej miestnosti za prítomnosti pedagogického zamestnanca. Riaditeľ školy privolá bezodkladne zákonného zástupcu, zdravotnú pomoc a Policajný zbor. Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy písomný záznam.
* V prípade podozrenia zo strany školy, že sa jedná o závažnú otravu nelegálnou drogou, či inou látkou (neprináleží zamestnancovi školy zisťovať o akú príčinu otravy ide), zabezpečí vedenie školy pre postihnutého prvú pomoc a neodkladnú zdravotnú starostlivosť, o čom okamžite informuje zákonného zástupcu žiaka. Ďalšie riešenie zdravotného stavu preberajú zdravotnícki pracovníci**.**
* Energetické nápoje výrazne zvyšujú hyperaktivitu a prejavy nesústredenosti u školákov. Okrem vysokej hladiny cukru totiž obsahujú kofeín a ďalšie stimulujúce látky, ktoré škodia detskému organizmu. Konzumácia energetických nápojov počas pobytu žiaka  v škole i na mimoškolskej činnosti sa nepovoľuje.
* Školu môže navštevovať iba žiak, ktorý je zdravotne spôsobilý, neprejavuje príznaky akútneho ochorenia, nemá nariadenú karanténu a pod. Ak žiak prejaví príznaky ochorenia počas dňa, zabezpečí pedagogický zamestnanec jeho izoláciu od ostatných žiakov, izoluje ho v miestnosti, v ktorej sa nenachádzajú žiaci a kde bude žiak pod dohľadom a bez meškania informuje riaditeľku školy a zákonného zástupcu.  Následne zabezpečí odbornú zdravotnú starostlivosť.
* Triedny učiteľ pravidelne kontroluje čistotu a poriadok žiackych hygienických vreciek, skriniek, školských  lavíc.
* Každý žiak má mať z bezpečnostných dôvodov v žiackej knižke telefonický kontakt na rodičov, ktoré sú zaznamenané aj v dokumentácii žiaka.
* Pri akomkoľvek podozrení pedagóga na pedikulózu, sa riadime všeobecnými opatreniami pre výskyt pedikulózy, ktoré vydala ŠZŠ Holíč.

**Článok  XII.**

**Záverečné ustanovenia**

Tento Školský poriadok nadobúda účinnosť a platnosť dňom 28.8.2017, týmto dňom sa ruší platnosť Školského poriadku zo dňa 22.3. 2016

 Mgr. Monika Majerská

 riaditeľka školy